**Elarbi El Maabdi** (arabisk: المعبدي العربي) (født 15. september 1949) er en selvlært forfatter, dikter og oversetter. Han er født og oppvokst i Fez-regionen i Marokko.

Oppvekst og ungdomsår
---------------------

Som barn gikk han på koranskolen, før han begynte på den vanlige arabisk-franske skolen. Senere gikk han på den videregående skolen ved «Lycée Ibn Khaldoun» i Fez-regionen. Han tok en treårig utdanning i hotell- og restaurantfag ved L'Institut de Technologie Hotelliere et Touristique i Tanger. I 1970 reiste han til Skottland for praksis og språkopplæring, før han flyttet til Paris. 
I 1972 reiste han videre til Norge og begynte som servitør ved Hovden høyfjellshotell. Senere virket han i flere år som hovmester ved Dr Holms Hotel på Geilo. I 1987 flyttet han til Gjøvik.

Litterært virke
---------------

Elarbi ble tidlig interessert i arabisk og vestlig litteratur, kultur og språk. Han startet sin karriere som forfatter og oversetter i 1994, med oversettelser fra arabisk, engelsk og fransk til norsk. I 2003 ga Cappelen forlag ut diktsamlingen *Tidsaldre og drøm*, der den norske poeten Hege Woxen hadde gjendiktet lyrikk av Moustafa Gharib, med utgangspunkt i Elarbi El Maabdis oversettelse av diktene til norsk. I 2005 ga Solum Forlag ut El Maabdis oversettelse av den selvbiografiske romanen *Bilder fra en barndom*, av den syriske forfatteren Hanna Mina. Han har også oversatt og gjendiktet diktsamlingen *Speil meditasjon*, som ble utgitt av Kulturkontoret på Gjøvik i samarbeid med Oppland fylkeskommune høsten 2013.

Elarbis mest fremtredende, selvskrevne verk er boken *Arabisk litteratur og kulturhistorie*, som ble utgitt våren 2013 av El Språk Forlag. Forfatteren brukte seks år på å realisere prosjektet, som består av 766 sider, og gir et historisk overblikk over arabisk språk, litteratur og kulturhistorie. Forfatteren har også skrevet en selvbiografi om sin barndom i Marokko, som ble utgitt i *Årbok for Gjøvik nr. 21, 2005*. 

Høsten 2016 deltok han med 20 selvskrevne dikt i diktantologien *Grenseløse Forfattere 2*, som ble utgitt av Kulturforlaget Brak. Elarbi har også publisert dikt i litteraturtidsskriftet *Bøygen* og flere andre norske publikasjoner. Elarbis dikt tar for seg temaer som fremmedtilværelse, krigslidelser, rasisme, kjærlighet og natur. Han har fått positiv omtale i både norske og marokkanske aviser for sin særegne og språkrike diktform. 

Elarbi er medlem ved Norsk faglitterær forfatter- og oversetterforening (NFF), Forfatter-organisasjonen Norske PEN, og Den marokkanske foreningen for kreative kunstnere.

Hederspris
----------

Den 30. november 2018 ble Elarbi tildelt en hederspris av diktklubben ved Meknès Moulay Ismail-universitetet i Marokko, for sitt arbeid som dikter, forfatter og oversetter. Tildelingen fant sted ved språkinstituttet Goethe Haus, der han ble hedret og omtalt som en «Dikter uten grenser».

Bibliografi
-----------

### Egne utgivelser

* Elarbi El Maabdi (2013). *Arabisk litteratur og kulturhistorie* **(bokmål)**. El Språkforlaget. ISBN 978-82-999229-0-6.

* Elarbi, El Maabdi (2016). *Grenseløse forfattere bok #2* **(bokmål)**. Kulturforlaget BRAK. ISBN 978-82-90535-34-1.

### Oversettelser

* Hanna Mina (2005). *Bilder fra en barndom* **(bokmål)**. Solum. ISBN 9788256014330.
* Moustafa Gharib (2003). *Tidsaldre og drøm*. Cappelen. ISBN 8202223318.

Referanser
----------

1. 1 2 3  «Arabiske dikt med inspirasjon fra Gjøvik». *Oppland Arbeiderblad*. Gjøvik. 3. mars 2004. «Moustafa Gharib, til venstre, bor i Gjøvik og har hentet inspirasjon derfra i diktsamlingen *Tidsaldre og drøm*, som kommer i både norsk og arabisk versjon. Elarbi El-Maabdi, til høyre, har oversatt diktene og står også for oversettelsene av en roman som kommer til høsten.»
2. ↑  «Eksilpoesi i spenn mellom Gjøvik og Irak». *www.aftenposten.no*. Besøkt 10. november 2021. «Den unge poeten Hege Woxen har stått for gjendiktningen, med utgangspunkt i en oversettelse av Elarbi El Maabdi. Som Woxen selv påpeker i forordet, virker det "underlig" å gjendikte fra et språk man ikke kan. Det er like fullt en ganske vanlig praksis — Woxen er langtfra den første norske forfatteren som gjør det. Hvor vellykket det er i dette tilfellet, har jeg dårlige forutsetninger for å mene noe om. Men underveis i lesningen blir jeg ofte svært nysgjerrig på hvordan diktene egentlig fremstår for arabisk-kyndige lesere. Opplysningen om at "noen mindre partier" er kuttet bort i den norske utgaven, gjør meg ikke mindre nysgjerrig. Jeg kunne nok ønske meg at El Maabdi og Woxen i sine forord hadde gått litt nærmere inn på oversettelsesproblematikken. Det hadde vært interessant å vite hva det var ved Gharibs arabiske dikt som ikke lot seg overføre til norsk.»
3. ↑  Elarbi El Maabdi (2013). «Arabisk litteratur og kulturhistorie : ca. 500-2013 e.Kr». *www.nb.no*. Besøkt 10. november 2021.

Eksterne lenker
---------------

* «Artikler og forfattere i Årbøker for Gjøvik Historielag Nr. 1 - 25» (PDF). Arkivert fra originalen (PDF) 25. juli 2011.
* «Arabisk litteratur i norsk oversettelse». Arkivert fra originalen 5. mars 2016.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** ISNI
 |